title: 2015 m. lapkričio 10 d. Tarybos sprendimas (BUSP) 2015/2005, kuriuo pratęsiamas Europos Sąjungos specialiojo įgaliotinio Afganistane įgaliojimų terminas

text:
11.11.2015

               LT

               Europos Sąjungos oficialusis leidinys

               L 294/53

         TARYBOS SPRENDIMAS (BUSP) 2015/2005
   2015 m. lapkričio 10 d.
   kuriuo pratęsiamas Europos Sąjungos specialiojo įgaliotinio Afganistane įgaliojimų terminas
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 33 straipsnį ir 31 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2013 m. liepos 22 d. Taryba priėmė Sprendimą 2013/393/BUSP (1), kuriuo Franz-Michael SKJOLD MELLBIN paskirtas Europos Sąjungos specialiuoju įgaliotiniu (toliau – ES specialusis įgaliotinis) Afganistane. ES specialiojo įgaliotinio įgaliojimų terminas baigiasi 2015 m. spalio 31 d.;

               (2)

               ES specialiojo įgaliotinio įgaliojimų terminas turėtų būti pratęstas tolesniam 16 mėnesių laikotarpiui;

               (3)

               ES specialusis įgaliotinis vykdys įgaliojimus tokiomis aplinkybėmis, kurios gali pablogėti ir galėtų kliudyti siekti Sutarties 21 straipsnyje nustatytų Sąjungos išorės veiksmų tikslų,

         PRIĖMĖ ŠĮ SPRENDIMĄ:
   1 straipsnis
   Europos Sąjungos specialusis įgaliotinis
   ES specialiojo įgaliotinio Afganistane Franz-Michael SKJOLD MELLBIN įgaliojimai pratęsiami iki 2017 m. vasario 28 d. Taryba, remdamasi Politinio ir saugumo komiteto (toliau – PSK) įvertinimu bei Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) pasiūlymu, gali nuspręsti ES specialiojo įgaliotinio įgaliojimus nutraukti anksčiau.
   2 straipsnis
   Politikos tikslai
   ES specialusis įgaliotinis atstovauja Sąjungai ir propaguoja Sąjungos politikos tikslus Afganistane, glaudžiai derindamas veiklą su valstybių narių atstovais Afganistane. Konkrečiau, ES specialusis įgaliotinis:

               a)

               prisideda prie ES ir Afganistano bendros deklaracijos, 2014–2016 m. ES strategijos Afganistane ir, atitinkamais atvejais, ES ir Afganistano bendradarbiavimo susitarimo dėl partnerystės ir vystymosi įgyvendinimo;

               b)

               remia Sąjungos ir Afganistano politinį dialogą;

               c)

               remia Jungtines Tautas (JT), joms atliekant pagrindinį vaidmenį Afganistane, ypatingą dėmesį skirdamas pastangoms geriau koordinuoti tarptautinę paramą, tokiu būdu skatindamas Bonos, Čikagos, Tokijo ir Londono konferencijų komunikatų bei atitinkamų JT rezoliucijų įgyvendinimą.

         3 straipsnis
   Įgaliojimai
   Įgyvendindamas savo įgaliojimus, ES specialusis įgaliotinis, glaudžiai bendradarbiaudamas su valstybių narių atstovais Afganistane:

               a)

               propaguoja Sąjungos požiūrį į politinį procesą ir įvykių raidą Afganistane;

               b)

               palaiko glaudžius ryšius su atitinkamomis Afganistano institucijomis, ypač Vyriausybe ir Parlamentu, taip pat vietos valdžios institucijomis, ir remia jų vystymą. Taip pat turėtų būti palaikomi ryšiai su kitomis Afganistano politinėmis grupėmis ir kitais svarbiais Afganistane veikiančiais subjektais, visų pirma atitinkamais pilietinės visuomenės subjektais;

               c)

               palaiko glaudžius ryšius su atitinkamais tarptautiniais ir regioniniais Afganistane veikiančiais subjektais, visų pirma JT Generalinio Sekretoriaus specialiuoju atstovu ir Šiaurės Atlanto sutarties organizacijos (NATO) vyresniuoju civiliniu įgaliotiniu bei kitais svarbiausiais partneriais ir organizacijomis;

               d)

               konsultuoja dėl padarytos pažangos siekiant ES ir Afganistano bendros deklaracijos, 2014–2016 m. ES strategijos Afganistane, ES ir Afganistano bendradarbiavimo susitarimo dėl partnerystės ir vystymosi ir Bonos, Čikagos, Tokijo bei Londono konferencijų komunikatų tikslų, visų pirma šiose srityse:

                           i)

                           civilinių gebėjimų stiprinimas, ypač subnacionaliniu lygiu;

                           ii)

                           geras valdymas ir teisinės valstybės egzistavimui būtinų institucijų, visų pirma nepriklausomos teismų sistemos, kūrimas;

                           iii)

                           rinkimų ir konstitucinės reformos;

                           iv)

                           saugumo sektoriaus reformos, įskaitant teisminių institucijų ir teisinės valstybės, nacionalinės kariuomenės ir policijos pajėgų stiprinimą bei visų pirma civilinės policijos tarnybos plėtojimą;

                           v)

                           augimo skatinimas, visų pirma pasitelkiant žemės ūkį ir kaimo plėtrą;

                           vi)

                           Afganistano tarptautinių įsipareigojimų žmogaus teisių srityje, įskaitant pagarbą mažumoms priklausančių asmenų teisėms ir moterų bei vaikų teisėms, laikymasis;

                           vii)

                           demokratijos ir teisinės valstybės principų laikymasis;

                           viii)

                           moterų dalyvavimo viešajame administravime, pilietinės visuomenės veikloje ir, vadovaujantis JT Saugumo Tarybos rezoliucija 1325 (2000), taikos procese skatinimas;

                           ix)

                           Afganistano tarptautinių įsipareigojimų laikymasis, įskaitant bendradarbiavimą, susijusį su tarptautinėmis pastangomis kovoti su terorizmu, neteisėta prekyba narkotikais, prekyba žmonėmis ir ginklų bei masinio naikinimo ginklų ir susijusių medžiagų platinimu;

                           x)

                           palankesnių sąlygų humanitarinės pagalbos teikimui ir tvarkingam pabėgėlių bei šalies viduje perkeltų asmenų grįžimui sudarymas ir

                           xi)

                           Sąjungos dalyvavimo ir veiklos Afganistane veiksmingumo didinimas ir dalyvavimas rengiant reguliarias 2014–2016 m. ES strategijos Afganistane įgyvendinimo ataskaitas, kurių prašo Taryba;

               e)

               aktyviai dalyvauja vietos koordinavimo forumų, pavyzdžiui, Jungtinės koordinavimo ir stebėsenos valdybos, veikloje, kartu išsamiai informuodamas nedalyvaujančias valstybes nares apie šiais lygiais priimtus sprendimus;

               f)

               konsultuoja dėl Sąjungos dalyvavimo ir jos pozicijų su Afganistanu susijusiose tarptautinėse konferencijose, visų pirma dėl kitos tarptautinės ministrų konferencijos dėl Afganistano, kuri kartu su Sąjunga bus surengta Briuselyje, palaikant glaudžius ryšius su Afganistano valdžios institucijomis ir pagrindiniais tarptautiniais partneriais;

               g)

               aktyviai skatina regioninį bendradarbiavimą įgyvendinant atitinkamas iniciatyvas, įskaitant Stambulo procesą ir Regionų ekonominio bendradarbiavimo konferenciją Afganistano klausimais (RECCA);

               h)

               prisideda prie Sąjungos žmogaus teisių politikos ir ES žmogaus teisių gairių, visų pirma dėl moterų ir vaikų konfliktų apimtose vietovėse, įgyvendinimo, visų pirma vykdant stebėseną ir reaguojant į pokyčius šioje srityje;

               i)

               prireikus teikia paramą įtraukiam Afganistano vadovaujamam taikos procesui, kuriuo siekiama politinio sprendimo, laikantis Bonos konferencijoje nustatytų principinių ribų.

         4 straipsnis
   Įgaliojimų vykdymas
   1.   ES specialusis įgaliotinis yra atsakingas už įgaliojimų vykdymą; jo veiklą prižiūri vyriausiasis įgaliotinis.
   2.   PSK palaiko ypatingus ryšius su ES specialiuoju įgaliotiniu, o su Taryba ES specialusis įgaliotinis bendrauja pirmiausia per šį komitetą. PSK teikia ES specialiajam įgaliotiniui strategines gaires ir politinius nurodymus pagal jo įgaliojimus, nedarant poveikio vyriausiojo įgaliotinio įgaliojimams.
   3.   ES specialusis įgaliotinis savo veiksmus glaudžiai koordinuoja su Europos išorės veiksmų tarnyba (toliau – EIVT) ir atitinkamais jos padaliniais.
   5 straipsnis
   Finansavimas
   1.   Su ES specialiojo įgaliotinio įgaliojimų vykdymu laikotarpiu nuo 2015 m. lapkričio 1 d. iki 2017 m. vasario 28 d. susijusioms išlaidoms padengti skiriama orientacinė finansavimo suma yra 7 625 000 EUR.
   2.   Išlaidos tvarkomos pagal Sąjungos bendrajam biudžetui taikomas procedūras ir taisykles.
   3.   Išlaidos tvarkomos pagal ES specialiojo įgaliotinio ir Komisijos sudarytą sutartį. Už visas išlaidas ES specialusis įgaliotinis yra atskaitingas Komisijai.
   6 straipsnis
   Darbuotojų grupės sudarymas ir sudėtis
   1.   Neviršydamas ES specialiojo įgaliotinio įgaliojimų ir turimų atitinkamų finansinių išteklių, ES specialusis įgaliotinis sudaro darbuotojų grupę. Į darbuotojų grupę įtraukiami darbuotojai, turintys profesinės patirties konkrečiose politikos srityse, kaip reikalaujama įgaliojimuose. ES specialusis įgaliotinis laiku ir reguliariai praneša Tarybai ir Komisijai apie darbuotojų grupės sudėtį.
   2.   Valstybės narės, Sąjungos institucijos ir EIVT gali pasiūlyti deleguoti darbuotojus dirbti su ES specialiuoju įgaliotiniu. Atlyginimą tokiems deleguotiems darbuotojams moka atitinkamai ta valstybė narė, atitinkama Sąjungos institucija arba EIVT. Valstybių narių į Sąjungos institucijas arba EIVT deleguoti ekspertai taip pat gali būti komandiruojami dirbti su ES specialiuoju įgaliotiniu. Pagal sutartį pasamdyti kitų šalių darbuotojai turi turėti valstybės narės pilietybę.
   3.   Visi deleguoti darbuotojai administraciniu požiūriu lieka pavaldūs siunčiančiajai valstybei narei, siunčiančiajai Sąjungos institucijai arba EIVT ir vykdo savo pareigas bei veikia ES specialiojo įgaliotinio įgaliojimų labui.
   7 straipsnis
   ES specialiojo įgaliotinio ir ES specialiojo įgaliotinio personalo privilegijos ir imunitetai
   Atitinkamai su priimančiąja šalimi susitariama dėl ES specialiojo įgaliotinio misijos ir ES specialiojo įgaliotinio personalo narių užduočių įvykdymui bei sklandžiam darbui užtikrinti būtinų privilegijų, imunitetų ir papildomų garantijų. Valstybės narės ir EIVT šiuo tikslu teikia visą reikalingą paramą.
   8 straipsnis
   ES įslaptintos informacijos saugumas
   ES specialusis įgaliotinis ir jo darbuotojų grupės nariai laikosi saugumo principų ir būtiniausių standartų, nustatytų Tarybos sprendimu 2013/488/ES (2).
   9 straipsnis
   Galimybė susipažinti su informacija ir logistinė parama
   1.   Valstybės narės, Komisija ir Tarybos generalinis sekretoriatas užtikrina, kad ES specialiajam įgaliotiniui būtų sudaryta galimybė susipažinti su visa reikiama informacija.
   2.   Prireikus Sąjungos delegacijos ir (arba) valstybės narės teikia logistinę paramą regione.
   10 straipsnis
   Saugumas
   ES specialusis įgaliotinis, laikydamasis Sąjungos politikos dėl personalo, dislokuoto už Sąjungos ribų vykdyti veiksmus pagal Sutarties V antraštinę dalį, saugumo, vadovaudamasis ES specialiojo įgaliotinio įgaliojimų ir atsižvelgdamas į saugumo padėtį jo atsakomybei priskirtoje teritorijoje, imasi visų praktiškai įgyvendinamų priemonių tiesiogiai ES specialiajam įgaliotiniui pavaldaus personalo saugumui užtikrinti, visų pirma:

               a)

               sudarydamas EIVT gairėmis grindžiamą specialų saugumo planą, apimantį specialias fizines, organizacines ir procedūrines saugumo priemones, reglamentuojantį saugaus personalo atvykimo į jo atsakomybei priskirtą teritoriją ir judėjimo toje teritorijoje valdymą bei saugumo incidentų valdymą, taip pat apimantį nenumatytų atvejų ir evakuacijos planą;

               b)

               užtikrindamas, kad visi už Sąjungos ribų dislokuoti personalo nariai būtų apdrausti didelės rizikos draudimu, būtinu dėl jo atsakomybei priskirtoje teritorijoje esančių sąlygų;

               c)

               užtikrindamas, kad prieš atvykstant arba atvykus į jo atsakomybei priskirtą teritoriją visiems ES specialiojo įgaliotinio darbuotojų grupės nariams, kurie turi būti dislokuoti už Sąjungos ribų, įskaitant vietoje pasamdytus darbuotojus, būtų organizuotas atitinkamas mokymas saugumo klausimais, atsižvelgiant į EIVT tai teritorijai priskirtą rizikos laipsnį;

               d)

               užtikrindamas, kad būtų įgyvendinamos visos sutartos rekomendacijos, pateiktos remiantis reguliariais saugumo įvertinimais, ir Tarybai, vyriausiajam įgaliotiniui bei Komisijai raštu būtų teikiamos jų įgyvendinimo ir kitų saugumo klausimų ataskaitos, sudarančios pažangos ir įgaliojimų vykdymo ataskaitų dalį.

         11 straipsnis
   Ataskaitų teikimas
   ES specialusis įgaliotinis vyriausiajam įgaliotiniui ir PSK reguliariai teikia ataskaitas. ES specialusis įgaliotinis taip pat prireikus teikia ataskaitas Tarybos darbo grupėms. Reguliariai teikiamos ataskaitos platinamos per COREU sistemą. ES specialusis įgaliotinis gali teikti ataskaitas Užsienio reikalų tarybai. Pagal Sutarties 36 straipsnį ES specialusis įgaliotinis gali dalyvauti informuojant Europos Parlamentą.
   12 straipsnis
   Koordinavimas
   1.   ES specialusis įgaliotinis prisideda prie Sąjungos veiksmų vieningumo, nuoseklumo ir veiksmingumo užtikrinimo bei padeda užtikrinti, kad visos Sąjungos priemonės ir valstybių narių veiksmai būtų vykdomi suderintai siekiant Sąjungos politikos tikslų. ES specialiojo įgaliotinio veikla koordinuojama su Komisijos ir Sąjungos delegacijos Pakistane veikla. ES specialusis įgaliotinis reguliariai informuoja valstybių narių atstovybes ir Sąjungos delegacijas.
   2.   Veiksmų vietoje palaikomas glaudus ryšys su valstybių narių atstovybių vadovais ir Sąjungos delegacijų vadovais. Jie deda visas įmanomas pastangas padėdami ES specialiajam įgaliotiniui vykdyti savo įgaliojimus. ES specialusis įgaliotinis teikia Europos Sąjungos policijos misijos Afganistane (EUPOL AFGHANISTAN) vadovui konsultacijas vietos politiniais klausimais. ES specialusis įgaliotinis ir civilinių operacijų vadas prireikus konsultuojasi tarpusavyje. ES specialusis įgaliotinis taip pat palaiko ryšius su kitais veiksmų vietoje esančiais tarptautiniais ir regioniniais subjektais.
   13 straipsnis
   Pagalba pretenzijų atveju
   ES specialusis įgaliotinis ir jo personalas teikia pagalbą, susijusią su atsaku į bet kokias pretenzijas ir prievoles, kylančias dėl ankstesnių ES specialiųjų įgaliotinių Afganistane įgaliojimų vykdymo, ir dėl tokių tikslų suteikia administracinę pagalbą bei prieigą prie atitinkamų dokumentų.
   14 straipsnis
   Peržiūra
   Šio sprendimo įgyvendinimas ir jo suderinamumas su kita Sąjungos veikla regione yra nuolat peržiūrimi. Ne vėliau kaip iki 2016 m. birželio mėn. pabaigos ES specialusis įgaliotinis pateikia Tarybai, vyriausiajam įgaliotiniui ir Komisijai pažangos ataskaitą, o iki 2016 m. lapkričio mėn. pabaigos – išsamią įgaliojimų vykdymo ataskaitą.
   15 straipsnis
   Įsigaliojimas
   Šis sprendimas įsigalioja jo priėmimo dieną.
   Jis taikomas nuo 2015 m. lapkričio 1 d.

      Priimta Briuselyje 2015 m. lapkričio 10 d.

            Tarybos vardu

            Pirmininkas

         P. GRAMEGNA

      (1)  2013 m. liepos 22 d. Tarybos sprendimas 2013/393/BUSP, kuriuo iš dalies keičiamas Sprendimas 2013/382/BUSP dėl Europos Sąjungos specialiojo įgaliotinio Afganistane įgaliojimų pratęsimo (OL L 198, 2013 7 23, p. 47).

      (2)  2013 m. rugsėjo 23 d. Tarybos sprendimas 2013/488/ES dėl ES įslaptintos informacijos apsaugai užtikrinti skirtų saugumo taisyklių (OL L 274, 2013 10 15, p. 1).


title: 2005 m. lapkričio 21 d.  Tarybos sprendimas 2005/851/BUSP, dėl Europos Sąjungos ir Kanados susitarimo, nustatančio Kanados dalyvavimo Europos Sąjungos krizių valdymo operacijose bendrąsias sąlygas, sudarymo

text:
1.12.2005

               LT

               Europos Sąjungos oficialusis leidinys

               L 315/20

      TARYBOS SPRENDIMAS 2005/851/BUSP
   2005 m. lapkričio 21 d.
   dėl Europos Sąjungos ir Kanados susitarimo, nustatančio Kanados dalyvavimo Europos Sąjungos krizių valdymo operacijose bendrąsias sąlygas, sudarymo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 24 straipsnį,
   atsižvelgdama į pirmininkaujančios valstybės narės rekomendaciją,
   kadangi:

               (1)

               Trečiųjų valstybių dalyvavimo ES krizių valdymo operacijose sąlygos turėtų būti nustatytos susitarimu, nustatančiu tokio galimo būsimo bendradarbiavimo bendrąsias sąlygas, o ne apibrėžiamos kiekvienai operacijai atskirai.

               (2)

               2004 m. vasario 23 d. gavusi Tarybos leidimą, pirmininkaujanti valstybė narė, padedama Generalinio sekretoriaus-vyriausiojo įgaliotinio, derėjosi dėl Europos Sąjungos ir Kanados susitarimo, nustatančio Kanados dalyvavimo Europos Sąjungos krizių valdymo operacijose bendrąsias sąlygas.

               (3)

               Šis susitarimas turėtų būti patvirtintas,

         NUSPRENDĖ:
   1 straipsnis
   Europos Sąjungos vardu patvirtinamas Europos Sąjungos ir Kanados susitarimas, nustatantis Kanados dalyvavimo Europos Sąjungos krizių valdymo operacijose bendrąsias sąlygas.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) pasirašyti šį Europos Sąjungą įpareigojantį susitarimą.
   3 straipsnis
   Šis sprendimas įsigalioja jo priėmimo dieną.
   4 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2005 m. lapkričio 21 d.

            Tarybos vardu

            Pirmininkas

         J. STRAW

      Europos Sąjungos ir Kanados

         SUSITARIMAS,
      nustatantis Kanados dalyvavimo Europos Sąjungos krizių valdymo operacijose Bendrąsias sąlygas
      EUROPOS SĄJUNGA
      ir
      KANADA,
      toliau – Šalys,
      kadangi:

                  (1)

                  Europos Sąjunga (ES) gali nuspręsti imtis veiksmų krizių valdymo srityje.

                  (2)

                  2002 m. birželio 21 ir 22 d. Sevilijoje Europos Vadovų Taryba susitarė dėl Europos Sąjungos ir Kanados konsultacijų bei bendradarbiavimo krizių valdymo srityje priemonių.

                  (3)

                  Europos Sąjunga nuspręs, ar trečiosios valstybės bus pakviestos dalyvauti ES krizių valdymo operacijoje. Kanada gali priimti Europos Sąjungos kvietimą ir pasiūlyti savo įnašą. Tokiu atveju Europos Sąjunga nuspręs, ar priimti pasiūlytą Kanados įnašą.

                  (4)

                  Jeigu Europos Sąjunga nuspręs vykdyti karinę krizių valdymo operaciją naudodamasi NATO ištekliais ir pajėgumais, Kanada gali pareikšti principinį ketinimą dalyvauti operacijoje.

                  (5)

                  Kanados dalyvavimo ES krizių valdymo operacijose bendrosios sąlygos turėtų būti nustatytos susitarimu, nustatančiu tokio galimo būsimo dalyvavimo bendrąsias sąlygas, o ne apibrėžiamos kiekvienai operacijai atskirai.

                  (6)

                  Toks Susitarimas turėtų nepažeisti Europos Sąjungos sprendimų priėmimo autonomiškumo ir neturėtų iš anksto nulemti kiekvienu atveju atskirai priimamų Kanados sprendimų dalyvauti ES krizių valdymo operacijoje,

            SUSITARĖ:
      I SKIRSNIS
      BENDROSIOS NUOSTATOS
      1 straipsnis
      Sprendimai dėl dalyvavimo
      1.   Europos Sąjungai priėmus sprendimą pakviesti Kanadą dalyvauti ES krizių valdymo operacijoje ir Kanadai priėmus principinį sprendimą joje dalyvauti, Kanada pateikia Europos Sąjungai informaciją apie siūlomą savo įnašą.
      2.   Europos Sąjungai nusprendus vykdyti karinę krizių valdymo operaciją naudojantis NATO ištekliais ir pajėgumais, Kanada informuoja Europos Sąjungą apie ketinimą dalyvauti operacijoje ir po to pateikia informaciją apie siūlomą įnašą.
      3.   Europos Sąjunga nustato Kanados įnašą konsultuodamasi su Kanada.
      4.   Europos Sąjunga laiku praneša Kanadai įnašo nustatymo rezultatus laišku, kad užtikrintų Kanados dalyvavimą pagal šio Susitarimo nuostatas.
      2 straipsnis
      Bendrosios sąlygos
      1.   Kanada prisijungia prie bendrųjų veiksmų, kuriais Europos Sąjungos Taryba nusprendžia, kad ES vykdys krizių valdymo operaciją, ir prie bet kokių bendrųjų veiksmų ar sprendimo, kuriais Europos Sąjungos Taryba nusprendžia iš dalies pakeisti ar išplėsti įgaliojimus, susijusius su ES krizių valdymo operacija, laikydamasi šio Susitarimo nuostatų ir bet kurių būtinų įgyvendinimo priemonių.
      2.   Kanados dalyvavimas ES krizių valdymo operacijoje nepažeidžia Europos Sąjungos sprendimų priėmimo autonomiškumo.
      3 straipsnis
      Personalo ir pajėgų statusas
      1.   Į ES civilinę krizių valdymo operaciją Kanados komandiruoto personalo ir (arba) į ES karinę krizių valdymo operaciją nusiųstų Kanados pajėgų statusas grindžiamas Europos Sąjungos ir valstybės (-ių), kurioje (-iose) vykdoma operacija, susitarimu dėl misijos/pajėgų statuso, jei toks yra.
      2.   Į vadavietę ar vadovaujančius padalinius, įsikūrusius ne toje (tose) valstybėje (-ėse), kur vykdoma ES krizių valdymo operacija, nusiųsto personalo statusas grindžiamas atitinkamos vadavietės ir vadovaujančių padalinių atžvilgiu kompetentingų institucijų susitarimais su Kanados kompetentingomis institucijomis.
      3.   Nepažeidžiant šio straipsnio 1 dalyje minėto susitarimo dėl misijos/pajėgų statuso, Kanada turi jurisdikciją savo personalo, dalyvaujančio ES krizių valdymo operacijoje, atžvilgiu.
      4.   Nepažeidžiant šio straipsnio 1 dalyje minėto susitarimo dėl misijos/pajėgų statuso, Kanada yra atsakinga už reagavimą į bet kokias su jos dalyvavimu ES krizių valdymo operacijoje susijusias pretenzijas, pateikiamas jos personalo ar susijusias su juo.
      5.   Valstybės (-ių), kurioje (-iose) vykdoma operacija, fizinių arba juridinių asmenų mirties, sužalojimo atveju arba jiems patyrus nuostolius ar žalą, Kanada, nustačius jos atsakomybę, sumoka kompensaciją šio straipsnio 1 dalyje nurodytame susitarime dėl misijos/pajėgų statuso, jei toks yra, numatytomis sąlygomis.
      6.   Kanada įsipareigoja pateikti deklaraciją dėl pretenzijų bet kuriai valstybei, dalyvaujančiai ES krizių valdymo operacijoje, kurioje dalyvauja Kanada, atsisakymo, ir tai padaryti pasirašydama šį Susitarimą. Tokios deklaracijos pavyzdys pateikiamas šio Susitarimo priede.
      7.   Europos Sąjunga įsipareigoja užtikrinti, kad valstybės narės pateiks deklaraciją dėl pretenzijų Kanadai, jai dalyvaujant ES krizių valdymo operacijoje, atsisakymo ir tai padarys pasirašydamos šį Susitarimą. Tokios deklaracijos pavyzdys pateikiamas šio Susitarimo priede.
      4 straipsnis
      Įslaptinta informacija
      1.   Kanada užtikrina, kad dirbdamas su ES įslaptinta informacija, susijusia su ES vadovaujama krizių valdymo operacija, Kanados personalas laikysis Tarybos sprendime 2001/264/EB (1) nustatytų Europos Sąjungos Tarybos saugumo nuostatų pagrindinių principų ir minimalių standartų. Kanada taip pat užtikrina, kad Kanados personalas laikysis kompetentingų institucijų, įskaitant ES operacijos vadą ES karinių krizių valdymo operacijos atveju arba ES misijos vadovą ES civilinių krizių valdymo operacijos atveju, tolesnių nurodymų dėl ES įslaptintos informacijos, nepažeisdamas 6 straipsnio 2 dalies ir 10 straipsnio 2 dalies.
      2.   Jei ES iš Kanados gauna įslaptintos informacijos, jai garantuojama apsauga, atitinkanti jos slaptumo lygį ir prilygstanti nuostatuose ES įslaptintai informacijai nustatytiems standartams.
      3.   Tais atvejais, kai ES ir Kanada yra sudariusios susitarimą dėl saugumo procedūrų keičiantis įslaptinta informacija, tokio susitarimo nuostatos taikomos ES krizių valdymo operacijos veiklai.
      II SKIRSNIS
      DALYVAVIMO CIVILINĖSE KRIZIŲ VALDYMO OPERACIJOSE NUOSTATOS
      5 straipsnis
      Į ES civilinę krizių valdymo operaciją komandiruotas personalas
      1.   Kanada užtikrina, kad jos personalas, komandiruotas į ES civilinę krizių valdymo operaciją, atliktų savo misiją vadovaudamasis:

                  a)

                  bendraisiais veiksmais ir vėlesniais pakeitimais, kaip nurodyta šio Susitarimo 2 straipsnio 1 dalyje;

                  b)

                  operacijos planu;

                  c)

                  įgyvendinimo priemonėmis.

            2.   Kanada laiku informuoja ES civilinės krizių valdymo operacijos misijos vadovą ir Europos Sąjungos Tarybos Generalinį sekretoriatą apie bet kokį savo įnašo į ES civilinę krizių valdymo operaciją pakeitimą.
      3.   Kanados kompetentinga institucija atlieka į ES civilinę krizių valdymo operaciją komandiruojamo personalo sveikatos patikrinimą, jos manymu reikalingą skiepijimą ir išduoda medicinos pažymas, kad darbuotojas gali eiti pareigas. Į ES civilinę krizių valdymo operaciją komandiruotas personalas pateikia šios pažymos kopiją.
      6 straipsnis
      Vadovavimo tvarka
      1.   Kanados komandiruotas personalas vykdo savo pareigas ir elgiasi išimtinai atsižvelgdamas į ES civilinės krizių valdymo operacijos interesus, nepažeisdamas šio straipsnio 2 dalies.
      2.   Visas personalas išlieka visiškai pavaldus savo nacionalinėms institucijoms.
      3.   Nacionalinės institucijos perduoda veiklos kontrolę ES civilinės krizių valdymo operacijos misijos vadovui, kuris vykdo tuos įgaliojimus remdamasis vadovavimo ir kontrolės hierarchine struktūra.
      4.   Misijos vadovas vadovauja ES civilinei krizių valdymo operacijai ir administruoja jos kasdienę veiklą.
      5.   Kanada turi tas pačias teises ir pareigas tvarkant kasdienę operacijos veiklą kaip ir operacijoje dalyvaujančios Europos Sąjungos valstybės narės, remiantis šio Susitarimo 2 straipsnio 1 dalyje minimais teisiniais dokumentais.
      6.   ES civilinės krizių valdymo operacijos misijos vadovas yra atsakingas už ES civilinės krizių valdymo operacijos personalo drausmės kontrolę. Prireikus atitinkama nacionalinė institucija imasi drausminių priemonių.
      7.   Kanada skiria nacionalinio kontingento koordinatorių (NKK), kuris atstovauja operacijoje dalyvaujančiam jos nacionaliniam kontingentui. NKK atsiskaito ES civilinės krizių valdymo operacijos misijos vadovui nacionaliniais su operacija susijusiais klausimais ir yra atsakingas už kasdienę kontingento drausmę.
      8.   Sprendimą užbaigti operaciją priima Europos Sąjunga, pasikonsultavusi su Kanada, jei sprendimo dėl operacijos nutraukimo priėmimo dieną Kanada dar dalyvauja ES civilinėje krizių valdymo operacijoje.
      7 straipsnis
      Finansiniai aspektai
      Kanada prisiima visas išlaidas, susijusias su jos dalyvavimu operacijoje, išskyrus bendrai finansuojamas išlaidas, kaip išdėstyta operacijos veiklos biudžete. Tai nepažeidžia 8 straipsnio nuostatų.
      8 straipsnis
      Įnašas į veiklos biudžetą
      1.   Kanada prisideda prie ES civilinės krizių valdymo operacijos veiklos biudžeto finansavimo, atsižvelgiant į šio straipsnio 3 dalį.
      2.   Kanados finansinis įnašas į veiklos biudžetą – mažesnė iš šių dviejų pasirinktinų sumų:

                  a)

                  orientacinės sumos dalis, proporcinga jos bendrųjų nacionalinių pajamų (BNP) ir visų valstybių, prisidedančių prie operacijos veiklos biudžeto, BNP sumos santykiui, arba

                  b)

                  veiklos biudžetui skirtos orientacinės sumos dalis, proporcinga jos personalo, dalyvaujančio operacijoje, skaičiaus ir bendro visų operacijoje dalyvaujančių valstybių personalo skaičiaus santykiui.

            3.   Europos Sąjunga iš esmės atleidžia Kanadą nuo finansinių įnašų, skirtų konkrečiai ES civilinei krizių valdymo operacijai, jei Europos Sąjunga nusprendžia, kad Kanados dalyvavimas operacijoje yra reikšmingas indėlis, būtinas šiai operacijai.
      4.   Prireikus ES civilinės krizių valdymo operacijos misijos vadovas ir atitinkamos Kanados administracinės tarnybos sudaro su praktinėmis mokėjimo sąlygomis susijusį susitarimą dėl Kanados įnašų į ES civilinės krizių valdymo operacijos veiklos biudžetą. Į šį susitarimą, inter alia, įtraukiamos nuostatos dėl:

                  a)

                  atitinkamos sumos;

                  b)

                  finansinio įnašo mokėjimo tvarkos;

                  c)

                  audito procedūros.

            5.   Nepaisant šio straipsnio 1 ir 2 dalių, Kanada neprisideda prie Europos Sąjungos valstybių narių personalui mokamų dienpinigių finansavimo.
      III SKIRSNIS
      DALYVAVIMO KARINĖSE KRIZIŲ VALDYMO OPERACIJOSE NUOSTATOS
      9 straipsnis
      Dalyvavimas ES karinėje krizių valdymo operacijoje
      1.   Kanada užtikrina, kad ES karinėje krizių valdymo operacijoje dalyvaujančios jos pajėgos ir personalas atliktų savo misiją vadovaudamiesi:

                  a)

                  bendraisiais veiksmais ir vėlesniais pakeitimais, kaip nurodyta šio Susitarimo 2 straipsnio 1 dalyje;

                  b)

                  operacijos planu;

                  c)

                  įgyvendinimo priemonėmis.

            2.   Kanada laiku informuoja ES operacijos vadą apie bet kokį jos dalyvavimo operacijoje pasikeitimą.
      10 straipsnis
      Vadovavimo tvarka
      1.   Kanados komandiruotas personalas vykdo savo pareigas ir elgiasi išimtinai atsižvelgdamas į ES karinės krizių valdymo operacijos interesus, nepažeisdamas šio straipsnio 2 dalies.
      2.   Visos ES karinių krizių valdymo operacijoje dalyvaujančios pajėgos ir personalas išlieka visiškai pavaldūs savo nacionalinėms institucijoms.
      3.   Vadovavimą savo pajėgų ir personalo veiklai bei taktinį vadovavimą ir (arba) kontrolę nacionalinės institucijos perduoda ES operacijos vadui. ES operacijos vadas turi teisę perduoti savo įgaliojimus.
      4.   Kanada turi tas pačias teises ir pareigas tvarkant kasdienę operacijos veiklą kaip ir operacijoje dalyvaujančios Europos Sąjungos valstybės narės, remiantis šio Susitarimo 2 straipsnio 1 dalyje minimais teisiniais dokumentais.
      5.   ES operacijos vadas, pasikonsultavęs su Kanada, gali bet kada paprašyti nutraukti Kanados įnašą.
      6.   Kanada skiria vyriausiąjį karinį atstovą (VKA), kuris ES karinėje krizių valdymo operacijoje atstovauja jos nacionaliniam kontingentui. VKA konsultuojasi su ES pajėgų vadu visais su operacija susijusiais klausimais ir yra atsakingas už kasdienę kontingento drausmę.
      11 straipsnis
      Finansiniai aspektai
      Nepažeidžiant 12 straipsnio, Kanada prisiima visas išlaidas, susijusias su jos dalyvavimu operacijoje, išskyrus bendrai finansuojamas išlaidas, kaip numatyta šio Susitarimo 2 straipsnio 1 dalyje minimuose teisiniuose dokumentuose, taip pat 2004 m. vasario 23 d. Tarybos sprendime 2004/197/BUSP, nustatančiame Europos Sąjungos karinio ar gynybinio pobūdžio operacijų bendrųjų išlaidų finansavimo administravimo mechanizmą (2).
      12 straipsnis
      Įnašas į bendrąsias išlaidas
      1.   Kanada prisideda prie ES karinės krizių valdymo operacijos bendrųjų išlaidų finansavimo, atsižvelgiant į šio straipsnio 3 dalį.
      2.   Kanados finansinis įnašas į bendrąsias išlaidas – mažesnė iš šių dviejų pasirinktinų sumų:

                  a)

                  bendrųjų išlaidų orientacinės sumos dalis, proporcinga jos BNP ir visų valstybių, prisidedančių prie operacijos bendrųjų išlaidų, BNP santykiui, arba

                  b)

                  bendrųjų išlaidų orientacinės sumos dalis, proporcinga jos personalo, dalyvaujančio operacijoje, ir visų operacijoje dalyvaujančių valstybių personalo skaičiaus santykiui.

            Apskaičiuojant 2 dalies b punkte paminėtą sumą, jeigu Kanada komandiruoja personalą tik į operacijos arba pajėgų vadavietę, atsižvelgiama į jos personalo ir bendro atitinkamų vadaviečių personalo skaičiaus santykį. Kitais atvejais atsižvelgiama į viso Kanados komandiruoto personalo ir bendro operacijoje dalyvaujančio personalo skaičiaus santykį.
      3.   Europos Sąjunga iš esmės atleidžia Kanadą nuo finansinių įnašų į konkrečios ES karinės krizių valdymo operacijos bendrąsias išlaidas, jei Europos Sąjunga nusprendžia, kad Kanados dalyvavimas operacijoje yra reikšmingas indėlis į išteklius ir (arba) pajėgumus, būtinus šiai operacijai.
      4.   Prireikus 2004 m. vasario 23 d. Tarybos sprendime 2004/197/BUSP, nustatančiame Europos Sąjungos karinio ar gynybinio pobūdžio operacijų bendrųjų išlaidų finansavimo administravimo mechanizmą, numatytas administratorius ir Kanados kompetentingos administracinės institucijos sudaro susitarimą. Į šį susitarimą, inter alia, įtraukiamos nuostatos dėl:

                  a)

                  atitinkamos sumos;

                  b)

                  finansinio įnašo mokėjimo tvarkos;

                  c)

                  audito procedūros.

            IV SKIRSNIS
      BAIGIAMOSIOS NUOSTATOS
      13 straipsnis
      Susitarimai dėl šio Susitarimo įgyvendinimo
      Nepažeidžiant 8 straipsnio 4 dalies ir 12 straipsnio 4 dalies nuostatų, Europos Sąjungos Tarybos Generalinis sekretorius-vyriausiasis įgaliotinis bendrai užsienio ir saugumo politikai ir atitinkamos Kanados institucijos sudaro reikalingus techninius ir administracinius susitarimus šiam Susitarimui įgyvendinti.
      14 straipsnis
      Įsipareigojimų nesilaikymas
      Vienai iš Šalių nesilaikant šiame Susitarime nustatytų įsipareigojimų, kita Šalis turi teisę nutraukti šį Susitarimą, pranešusi apie tai prieš vieną mėnesį.
      15 straipsnis
      Ginčų sprendimas
      Ginčus dėl šio Susitarimo aiškinimo ar taikymo Šalys sprendžia diplomatinėmis priemonėmis.
      16 straipsnis
      Įsigaliojimas
      1.   Šis Susitarimas įsigalioja kito mėnesio po to, kai Šalys praneša viena kitai apie šiam tikslui būtinų vidaus procedūrų užbaigimą, pirmą dieną.
      2.   Šis Susitarimas peržiūrimas ne vėliau kaip 2008 m. birželio 1 d., o vėliau – ne rečiau kaip kas treji metai.
      3.   Šis Susitarimas gali būti iš dalies keičiamas remiantis Šalių rašytiniu tarpusavio susitarimu.
      4.   Šalis gali denonsuoti šį Susitarimą, raštu pateikdama denonsavimo pranešimą kitai Šaliai. Toks denonsavimas įsigalioja praėjus šešiems mėnesiams po to, kai kita Šalis gavo pranešimą.
      TAI PATVIRTINDAMI tinkamai įgalioti atstovai pasirašė šį Susitarimą.

         Priimta du tūkstančiai penktų metų lapkričio dvidešimt ketvirtą dieną Briuselyje dviem egzemplioriais anglų ir prancūzų kalbomis, abu tekstai autentiški.

         (1)  OL L 101, 2001 4 11, p. 1. Sprendimas su pakeitimais, padarytais Sprendimu 2004/194/EB (OL L 63, 2004 2 28, p. 48).

         (2)  OL L 63, 2004 2 28, p. 68. Sprendimas su paskutiniais pakeitimais, padarytais Sprendimu 2005/68/BUSP (OL L 27, 2005 1 29, p. 59).

         PRIEDAS
         DEKLARACIJŲ TEKSTAS
         ES valstybių narių deklaracija
         Taikydamos ES bendruosius veiksmus dėl ES krizių valdymo operacijos, kurioje dalyvauja Kanada, ES valstybės narės, kiek joms tai leidžia jų vidaus teisinės sistemos, stengsis abipusiškumo pagrindu kiek galima atsisakyti pretenzijų Kanadai dėl personalo sužalojimo, mirties arba joms priklausančiam ir ES krizių valdymo operacijų metu naudojamam turtui padarytos žalos ar nuostolių, jeigu toks sužalojimas, mirtis, žala arba nuostoliai:

                     —

                     buvo sukelti Kanados personalo, jam vykdant su ES krizių valdymo operacija susijusias pareigas, išskyrus didelio aplaidumo ar tyčinio nusižengimo atvejus,

                     —

                     ar atsirado naudojant bet kurį Kanadai priklausantį turtą, jeigu tas turtas buvo naudojamas vykdant operaciją, išskyrus šį turtą naudojusio Kanados ES krizių valdymo operacijos personalo didelio aplaidumo ar tyčinio nusižengimo atvejus.

               Kanados deklaracija
         Taikydama ES bendruosius veiksmus dėl ES krizių valdymo operacijos, Kanada, kiek jai tai leidžia jos vidaus teisinė sistema, stengsis abipusiškumo pagrindu kiek galima atsisakyti pretenzijų kitai ES krizių valdymo operacijoje dalyvaujančiai valstybei dėl savo personalo sužalojimo, mirties arba jai priklausančiam ir ES krizių valdymo operacijų metu naudojamam turtui padarytos žalos ar nuostolių, jeigu toks sužalojimas, mirtis, žala arba nuostoliai:

                     —

                     buvo sukelti personalo, jam vykdant su ES krizių valdymo operacija susijusias pareigas, išskyrus didelio aplaidumo ar tyčinio nusižengimo atvejus,

                     —

                     ar atsirado naudojant bet kurį ES krizių valdymo operacijoje dalyvaujančioms valstybėms priklausantį turtą, jeigu tas turtas buvo naudojamas vykdant operaciją, išskyrus šį turtą naudojusio ES krizių valdymo operacijos personalo didelio aplaidumo ar tyčinio nusižengimo atvejus.


title: 2016 m. spalio 12 d. ELPA priežiūros institucijos sprendimas Nr. 185/16/COL, kuriuo patvirtinamas Bendro Europos dangaus veiklos rezultatų plano antrojo ataskaitinio laikotarpio (2015–2019 m.) tinklo veiklos rezultatų planas [2017/134]

text:
26.1.2017

               LT

               Europos Sąjungos oficialusis leidinys

               L 21/116

         ELPA PRIEŽIŪROS INSTITUCIJOS SPRENDIMAS
   Nr. 185/16/COL
   2016 m. spalio 12 d.
   kuriuo patvirtinamas Bendro Europos dangaus veiklos rezultatų plano antrojo ataskaitinio laikotarpio (2015–2019 m.) tinklo veiklos rezultatų planas [2017/134]
   ELPA PRIEŽIŪROS INSTITUCIJA,
   atsižvelgdama į EEE susitarimo XIII priedo 66t punkte nurodytą teisės aktą (2004 m. kovo 10 d. Europos Parlamento ir Tarybos reglamentą (EB) Nr. 549/2004, nustatantį bendro Europos dangaus sukūrimo pagrindą, su pakeitimais), suderintą su EEE susitarimu prie jo pridėtu 1 protokolu, ypač į jo 11 straipsnio 1 dalį,
   atsižvelgdama į EEE susitarimo XIII priedo 66xf punkte nurodytą teisės aktą (2013 m. gegužės 3 d. Komisijos įgyvendinimo reglamentą (ES) Nr. 390/2013, kuriuo nustatomas oro navigacijos paslaugų teikimo ir tinklo funkcijų vykdymo veiklos rezultatų planas), suderintą su EEE susitarimu prie jo pridėtu 1 protokolu, ypač į jo 6 straipsnio d punktą,
   kadangi:

               (1)

               pagal EEE susitarimo XIII priedo 66wn punkte nurodytą teisės aktą (2011 m. liepos 7 d. Komisijos reglamentą (ES) Nr. 677/2011, kuriuo nustatomos išsamios oro eismo valdymo (OEV) tinklo funkcijų vykdymo taisyklės ir iš dalies keičiamas Reglamentas (ES) Nr. 691/2010) tinklo valdytojas turi padėti įgyvendinti veiklos rezultatų planą;

               (2)

               vadovaudamasis Įgyvendinimo reglamentu (ES) Nr. 390/2013, tinklo valdytojas parengė Bendro Europos dangaus veiklos rezultatų plano antrojo ataskaitinio laikotarpio (2015–2019 m.) tinklo veiklos rezultatų planą;

               (3)

               tinklo veiklos rezultatų planas įvertintas pagal visos Sąjungos tikslinius veiklos rodiklius (1) ir, mutatis mutandis, Įgyvendinimo reglamento (ES) Nr. 390/2013 IV priede nustatytus kriterijus, taip pat kitus to reglamento reikalavimus;

               (4)

               iš vertinimo rezultatų matyti, kad tinklo veiklos rezultatų planas atitinka tuos tikslinius veiklos rodiklius, kriterijus ir reikalavimus. Visų pirma, kalbant apie pagrindines saugos, aplinkos ir pajėgumo veiklos sritis, plane nustatyti tiksliniai veiklos rodikliai sutampa su atitinkamais visos Sąjungos tiksliniais rodikliais, taigi dera su minėtais visos Sąjungos tiksliniais rodikliais. Kalbant apie pagrindinę ekonominio efektyvumo veiklos sritį, plane nustatyti tiksliniai veiklos rodikliai taip pat dera su visos Sąjungos tiksliniais veiklos rodikliais, nes nustatyta vieneto sąnaudų mažinimo tendencija viršija visos Sąjungos tikslinį rodiklį;

               (5)

               todėl ELPA priežiūros institucijai tikslinga patvirtinti tinklo valdytojo parengtą 2015 m. birželio mėn. redakcijos tinklo veiklos rezultatų plano galutinę versiją,

         PRIĖMĖ ŠĮ SPRENDIMĄ:
   1 straipsnis
   Patvirtinamas tinklo valdytojo pateiktas Bendro Europos dangaus veiklos rezultatų plano antrojo laikotarpio (2015–2019 m.) 2015 m. birželio mėn. redakcijos tinklo veiklos rezultatų planas.
   2 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiojo leidinio EEE priede.

      Priimta Briuselyje 2016 m. spalio 12 d.

            ELPA priežiūros institucijos vardu

         Sven Erik SVEDMAN

            Pirmininkas

         Helga JÓNSDÓTTIR

            Kolegijos narė

      (1)  EEE susitarimo XIII priedo 66xe punkte nurodytas teisės aktas (2014 m. kovo 11 d. Komisijos įgyvendinimo sprendimas 2014/132/ES, kuriuo nustatomi antrojo ataskaitinio laikotarpio (2015–2019 m.) visos Sąjungos oro eismo valdymo tinklo tiksliniai veiklos rodikliai ir įspėjamosios ribos).


title: 2013 m. lapkričio 15 d. Tarybos sprendimas, kuriuo skiriami Energetikos reguliavimo institucijų bendradarbiavimo agentūros Administracinės valdybos du nariai ir trys pakaitiniai nariai

text:
19.11.2013

               LT

               Europos Sąjungos oficialusis leidinys

               C 337/8

         TARYBOS SPRENDIMAS
   2013 m. lapkričio 15 d.
   kuriuo skiriami Energetikos reguliavimo institucijų bendradarbiavimo agentūros Administracinės valdybos du nariai ir trys pakaitiniai nariai
   2013/C 337/07
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. liepos 13 d. Europos Parlamento ir Tarybos reglamentą (EB) Nr. 713/2009, įsteigiantį Energetikos reguliavimo institucijų bendradarbiavimo agentūrą (1), ypač į jo 12 straipsnį,
   kadangi:

               (1)

               Reglamente (EB) Nr. 713/2009 nustatyta, kad Taryba turi paskirti Energetikos reguliavimo institucijų bendradarbiavimo agentūros Administracinės valdybos penkis narius bei jų pakaitinius narius;

               (2)

               vadovaujantis Reglamentu (EB) Nr. 713/2009, Administracinės valdybos narys negali būti Reguliavimo valdybos nariu, ir Administracinės valdybos nariai turi veikti nepriklausomai ir objektyviai visuomenės labui;

               (3)

               Taryba 2009 m. gruodžio 22 d. sprendimu (2) paskyrė tris Administracinės valdybos narius ir tris pakaitinius narius šešeriems metams, o du narius ir du pakaitinius narius – ketveriems metams;

               (4)

               pasibaigus dviejų narių ir dviejų pakaitinių narių ketverių metų kadencijai ir atsistatydinus vienam šešerių metų kadencijai paskirtam pakaitiniam nariui, turėtų būti skirti du nariai ir trys pakaitiniai nariai jiems pakeisti,

         PRIĖMĖ ŠĮ SPRENDIMĄ:
   1 straipsnis
   Ketverių metų laikotarpiui nuo 2014 m. sausio 28 d. Energetikos reguliavimo institucijų bendradarbiavimo agentūros Administracinės valdybos nariais skiriami šie asmenys:

               —

               Guy LENTZ, Liuksemburgas,

               —

               Jochen PENKER, Austrija.

         2 straipsnis
   Ketverių metų laikotarpiui nuo 2014 m. sausio 28 d. Energetikos reguliavimo institucijų bendradarbiavimo agentūros Administracinės valdybos pakaitiniais nariais skiriami šie asmenys:

               —

               Detlef DAUKE, Vokietija,

               —

               Pal KOVACS, Vengrija,

               —

               Romas ŠVEDAS, Lietuva.

         3 straipsnis
   Šis sprendimas įsigalioja jo priėmimo dieną.

      Priimta Briuselyje 2013 m. lapkričio 15 d.

            Tarybos vardu

            Pirmininkas

         R. ŠADŽIUS

      (1)  OL L 211, 2009 8 14, p. 1.

      (2)  OL C 21, 2010 1 28, p. 1.


title: 2014/102/ES: 2014. m. sausio 28 d. Tarybos sprendimas dėl protokolo, kuriuo nustatomos žvejybos galimybės ir finansinis įnašas, numatyti Europos Sąjungos ir Dramblio Kaulo Kranto Respublikos susitarime (2013–2018 m.), sudarymo

text:
22.2.2014

               LT

               Europos Sąjungos oficialusis leidinys

               L 54/1

      TARYBOS SPRENDIMAS

   2014. m. sausio 28 d.
   dėl protokolo, kuriuo nustatomos žvejybos galimybės ir finansinis įnašas, numatyti Europos Sąjungos ir Dramblio Kaulo Kranto Respublikos susitarime (2013–2018 m.), sudarymo
   (2014/102/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 6 dalies a punktu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               2008 m. kovo 17 d. Taryba priėmė Reglamentą (EB) Nr. 242/2008 dėl Europos bendrijos ir Dramblio Kaulo Kranto Respublikos žuvininkystės sektoriaus partnerystės susitarimo sudarymo (1) (toliau – Partnerystės susitarimas);

               (2)

               Sąjunga derėjosi su Dramblio Kaulo Kranto Respublika dėl naujojo Protokolo, kuriuo Sąjungos laivams suteikiamos žvejybos galimybės vandenyse, kurių atžvilgiu Dramblio Kaulo Kranto Respublika įgyvendina savo suverenitetą arba kurie priklauso Dramblio Kaulo Kranto Respublikos jurisdikcijai žuvininkystės srityje (toliau – Naujasis protokolas);

               (3)

               Naujasis protokolas buvo pasirašytas remiantis Tarybos 2013/303/ES (2) ir bus laikinai taikomas nuo 2013 m. liepos 1 d.;

               (4)

               Naujasis protokolas turėtų būti patvirtintas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas protokolas, kuriuo nustatomos žvejybos galimybės ir finansinis įnašas, numatyti Europos Sąjungos ir Dramblio Kaulo Kranto Respublikos susitarime (2013–2018 m.) (toliau – Naujasis protokolas) (3).
   2 straipsnis
   Tarybos pirmininkas Sąjungos vardu pateikia Naujojo protokolo 14 straipsnyje numatytą pranešimą (4).
   3 straipsnis
   Šis sprendimas įsigalioja jo paskelbimo dieną.

      Priimta Briuselyje 2014 m. sausio 28 d.

            Tarybos vardu

            Pirmininkas

         G. STOURNARAS

      (1)  OL L 75, 2008 3 18, p. 51.

      (2)  OL L 170, 2013 6 22, p. 1.

      (3)  Naujasis protokolas buvo paskelbtas OL L 170, 2013 6 22, p. 2 kartu su sprendimu dėl jo pasirašymo.

      (4)  Naujojo protokolo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.


title: 2011/557/ES, Euratomas: 2011 m. gegužės 10 d. Europos Parlamento sprendimas dėl 2009 finansinių metų Europos Sąjungos bendrojo biudžeto sąskaitų uždarymo, III skirsnis – Komisija

text:
27.9.2011

               LT

               Europos Sąjungos oficialusis leidinys

               L 250/87

         EUROPOS PARLAMENTO SPRENDIMAS
   2011 m. gegužės 10 d.
   dėl 2009 finansinių metų Europos Sąjungos bendrojo biudžeto sąskaitų uždarymo, III skirsnis – Komisija
   (2011/557/ES, Euratomas)
   EUROPOS PARLAMENTAS,

               —

               atsižvelgdamas į 2009 finansinių metų Europos Sąjungos bendrąjį biudžetą (1),

               —

               atsižvelgdamas į 2009 finansinių metų Europos Sąjungos galutines metines ataskaitas (SEC(2010)963 – C7–0211/2010) (2),

               —

               atsižvelgdamas į Komisijos ataskaitą dėl tolesnių priemonių, susijusių su 2008 finansinių metų biudžeto įvykdymo patvirtinimu (COM(2010) 650), ir į Komisijos tarnybų darbo dokumentus, pridėtus prie šios ataskaitos (SEC(2010)1437 ir SEC(2010)1438),

               —

               atsižvelgdamas į 2010 m. birželio 2 d. Komisijos komunikatą „Komisijos rezultatų valdymo srityje 2009 m. apibendrinimas“ (COM(2010) 281),

               —

               atsižvelgdamas į Komisijos metinę 2009 m. atlikto vidaus audito ataskaitą biudžeto įvykdymo patvirtinimo institucijai (COM(2010) 447), taip pat į Komisijos tarnybų darbo dokumentą, pridėtą prie šios ataskaitos (SEC(2010)994),

               —

               atsižvelgdamas į Komisijos ataskaitą „Valstybių narių pastabos dėl Audito Rūmų 2009 m. metinės ataskaitos“ (COM(2011) 104),

               —

               atsižvelgdamas į Audito Rūmų 2009 finansinių metų metinę biudžeto vykdymo ataskaitą kartu su audituotų institucijų atsakymais (3) ir į Audito Rūmų specialiąsias ataskaitas,

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),

               —

               atsižvelgdamas į 2011 m. vasario 15 d. Tarybos rekomendaciją dėl patvirtinimo, kad Komisija įvykdė 2009 finansinių metų bendrąjį biudžetą (05891/2011 – C7–0053/2011),

               —

               atsižvelgdamas į 2011 m. vasario 15 d. Tarybos rekomendaciją dėl patvirtinimo, kad vykdomosios įstaigos įvykdė 2009 finansinių metų bendrąjį biudžetą (05893/2011 – C7–0054/2011),

               —

               atsižvelgdamas į EB sutarties 274, 275 ir 276 straipsnius, Europos Sąjungos sutarties 17 straipsnio 1 dalį, Sutarties dėl Europos Sąjungos veikimo 317, 318 ir 319 straipsnius ir į Euratomo sutarties 179a ir 180b straipsnius,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5) su pakeitimais, padarytais Tarybos reglamentais (EB, Euratomas) Nr. 1995/2006 (6) ir (EB) Nr. 1525/2007 (7), ypač į jo 55, 145, 146 ir 147 straipsnius,

               —

               atsižvelgdamas į 2002 m. gruodžio 19 d. Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (8), ypač į jo 14 straipsnio 2 ir 3 dalis,

               —

               atsižvelgdamas į Darbo tvarkos taisyklių 76 straipsnį ir VI priedą,

               —

               atsižvelgdamas į Biudžeto kontrolės komiteto pranešimą ir į kitų suinteresuotų komitetų nuomones (A7–0134/2011),

               A.

               kadangi pagal Sutarties dėl Europos Sąjungos veikimo 318 straipsnį Komisija pateikia biudžeto vykdymo ataskaitas ir parengia Sąjungos turto ir įsipareigojimų finansinę ataskaitą;

               1.

               pritaria 2009 finansinių metų Europos Sąjungos bendrojo biudžeto sąskaitų uždarymui;

               2.

               išdėsto savo pastabas rezoliucijoje, kuri yra neatskiriama sprendimų dėl 2009 finansinių metų Europos Sąjungos bendrojo biudžeto įvykdymo patvirtinimo, III skirsnis – Komisija ir vykdomosios įstaigos, dalis;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Tarybai, Komisijai, Europos Sąjungos Teisingumo Teismui ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL L 69, 2009 3 13.

      (2)  OL C 308, 2010 11 12, p. 1.

      (3)  OL C 303, 2010 11 9, p. 1.

      (4)  OL C 308, 2010 11 12, p. 129.

      (5)  OL L 248, 2002 9 16, p. 1.

      (6)  OL L 390, 2006 12 30, p. 1.

      (7)  OL L 343, 2007 12 27, p. 9.

      (8)  OL L 11, 2003 1 16, p. 1.


title: 2016 m. balandžio 28 d. Europos Parlamento sprendimas (ES) 2016/1566 dėl Europos gyvenimo ir darbo sąlygų gerinimo fondo 2014 finansinių metų sąskaitų uždarymo

text:
14.9.2016

               LT

               Europos Sąjungos oficialusis leidinys

               L 246/353

         EUROPOS PARLAMENTO SPRENDIMAS (ES) 2016/1566
   2016 m. balandžio 28 d.
   dėl Europos gyvenimo ir darbo sąlygų gerinimo fondo 2014 finansinių metų sąskaitų uždarymo
   EUROPOS PARLAMENTAS,

               —

               atsižvelgdamas į Europos gyvenimo ir darbo sąlygų gerinimo fondo 2014 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos gyvenimo ir darbo sąlygų gerinimo fondo 2014 finansinių metų metinių ataskaitų kartu su Fondo atsakymu (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2014 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į 2016 m. vasario 12 d. Tarybos rekomendaciją dėl patvirtinimo, kad Fondas įvykdė 2014 finansinių metų biudžetą (05584/2016 – C8-0063/2016),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 1975 m. gegužės 26 d. Tarybos reglamentą (EEB) Nr. 1365/75 dėl Europos gyvenimo ir darbo sąlygų gerinimo fondo įsteigimo (4), ypač į jo 16 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5),

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (6), ypač į jo 108 straipsnį,

               —

               atsižvelgdamas į Darbo tvarkos taisyklių 94 straipsnį ir V priedą,

               —

               atsižvelgdamas į Biudžeto kontrolės komiteto pranešimą ir į Užimtumo ir socialinių reikalų komiteto nuomonę (A8–0120/2016),

               1.

               pažymi, kad Europos gyvenimo ir darbo sąlygų gerinimo fondo ataskaitose buvo pateikti Audito Rūmų ataskaitos priede nurodyti duomenys;

               2.

               pritaria Europos gyvenimo ir darbo sąlygų gerinimo fondo 2014 finansinių metų sąskaitų uždarymui;

               3.

               paveda Pirmininkui perduoti šį sprendimą Europos gyvenimo ir darbo sąlygų gerinimo fondo direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 409, 2015 12 9, p. 307.

      (2)  Žr. 1 išnašą.

      (3)  OL L 298, 2012 10 26, p. 1.

      (4)  OL L 139, 1975 5 30, p. 1.

      (5)  OL L 357, 2002 12 31, p. 72.

      (6)  OL L 328, 2013 12 7, p. 42.


title: 2006/957/EB: 2006 m. gruodžio 18 d. Tarybos sprendimas dėl Konvencijos dėl teisės gauti informaciją, visuomenės dalyvavimo priimant sprendimus ir teisės kreiptis į teismus aplinkosaugos klausimais pakeitimo priėmimo Europos bendrijos vardu

text:
29.12.2006

                  LT

                  Europos Sąjungos oficialusis leidinys

                  L 386/46

         TARYBOS SPRENDIMAS
         2006 m. gruodžio 18 d.
         dėl Konvencijos dėl teisės gauti informaciją, visuomenės dalyvavimo priimant sprendimus ir teisės kreiptis į teismus aplinkosaugos klausimais pakeitimo priėmimo Europos bendrijos vardu
         (2006/957/EB)
         EUROPOS SĄJUNGOS TARYBA,
         atsižvelgdama į Europos bendrijos steigimo sutartį ir ypač į jos 175 straipsnio 1 dalį kartu su 300 straipsnio 2 dalies pirmos pastraipos pirmu sakiniu ir 300 straipsnio 3 dalies pirma pastraipa,
         atsižvelgdama į Komisijos pasiūlymą,
         atsižvelgdama į Europos Parlamento nuomonę,
         kadangi:

                     (1)

                     JT/EEK Konvencijos dėl teisės gauti informaciją, visuomenės dalyvavimo priimant sprendimus ir teisės kreiptis į teismus aplinkosaugos klausimais (toliau – Orhuso konvencija) tikslas – siekti suteikti teises visuomenei ir nustatyti pareigas Šalims bei valstybės institucijoms, susijusias su teise gauti informaciją, visuomenės dalyvavimu ir teise kreiptis į teismą aplinkosaugos klausimais.

                     (2)

                     Europos bendrija pagal Sutartį, ypač jos 175 straipsnio 1 dalį, kartu su valstybėmis narėmis yra kompetentinga sudaryti tarptautinius susitarimus, kurie padeda siekti Sutarties 174 straipsnio 1 dalyje išvarytų tikslų ir įgyvendinti juose numatytus įsipareigojimus.

                     (3)

                     1998 m. birželio 25 d. Bendrija pasirašė Orhuso konvenciją. Konvencija įsigaliojo 2001 m. spalio 30 d. Bendrija patvirtino Konvenciją 2005 m. vasario 17 d. laikydamasi Tarybos sprendimo 2005/370/EB (1).

                     (4)

                     2005 m. gegužės mėn. 25–27 d. vykusio antrojo Šalių susitikimo metu buvo priimtas Orhuso konvencijos pakeitimas, kuriuo sukonkretinami Šalių įsipareigojimai, susiję su visuomenės dalyvavimu priimant sprendimus dėl genetiškai modifikuotų organizmų (GMO). Atitinkamuose Bendrijos teisės aktuose dėl GMO, visų pirma 2001 m. kovo 12 d. Europos Parlamento ir Tarybos direktyvoje 2001/18/EB dėl genetiškai modifikuotų organizmų apgalvoto išleidimo į aplinką (2) ir 2003 m. rugsėjo 22 d. Europos Parlamento ir Tarybos reglamente (EB) Nr. 1829/2003dėl genetiškai modifikuoto maisto ir pašarų (3), numatytos nuostatos dėl visuomenės dalyvavimo priimant sprendimus dėl GMO, atitinkančios Orhuso konvencijos pakeitimą.

                     (5)

                     Nuo 2005 m. rugsėjo 27 d. Šalys gali ratifikuoti, priimti arba patvirtinti Orhuso konvencijos pakeitimą. Europos bendrija ir jos valstybės narės turėtų imtis reikiamų veiksmų, kad būtų galima, jei įmanoma, vienu metu deponuoti ratifikavimo, priėmimo ar patvirtinimo dokumentus.

                     (6)

                     Turėtų būti patvirtintas Orhuso konvencijos pakeitimas,

               NUSPRENDĖ:

            1 straipsnis
            Orhuso konvencijos dėl visuomenės dalyvavimo priimant sprendimus dėl genetiškai modifikuotų organizmų pakeitimas patvirtinamas Bendrijos vardu.
            Orhuso konvencijos pakeitimas pateikimas šio sprendimo priede.

            2 straipsnis

               1.   Tarybos pirmininkas yra įgaliojamas paskirti asmenį (-is), kuriam (-iems) suteikiami įgaliojimai deponuoti pakeitimo patvirtinimo dokumentą Jungtinių Tautų Generaliniam Sekretoriui Orhuso konvencijos 14 straipsnyje numatyta tvarka.

               2.   Europos bendrija ir valstybės narės, Orhuso konvencijos Šalys, siekia kuo greičiau ir ne vėliau kaip iki 2008 m. vasario 1 d. deponuoti pakeitimo ratifikavimo, priėmimo arba patvirtinimo dokumentus.

            3 straipsnis
            Šis sprendimas skelbiamas Europos Sąjungos oficialiajame leidinyje.

            Priimta Briuselyje, 2006 m. gruodžio 18 d.

                  Tarybos vardu

                  Pirmininkas

               J.-E. ENESTAM

            (1)  OL L 124, 2005 5 17, p. 1.

            (2)  OL L 106, 2001 4 17, p. 1. Direktyva su paskutiniais pakeitimais, padarytais Reglamentu (EB) Nr. 1830/2003 (OL L 268, 2003 10 18, p. 24).

            (3)  OL L 268, 2003 10 18, p. 1.

            PRIEDAS
            Konvencijos dėl teisės gauti informaciją, visuomenės dalyvavimo priimant sprendimus ir teisės kreiptis į teismus aplinkosaugos klausimais pakeitimas
            6 straipsnio 11 dalis
            Esamą tekstą pakeisti taip:

                  „11.   Nepažeidžiant 3 straipsnio 5 dalies, šio straipsnio nuostatos netaikomos sprendimams dėl leidimų išdavimo dėl apgalvoto genetiškai modifikuotų organizmų išleidimo į aplinką ir pateikimo į rinką.“.

            6 a straipsnis
            Po 6 straipsnio įterpiamas šis naujas straipsnis:

                  „6 a straipsnis
                  VisuomenĖs Dalyvavimas priimant sprendimus dėl genetiškai modifikuotų organizmų apgalvoto išleidimo į aplinką ir pateikimo į rinką

                     1.   I a priede nustatytomis sąlygomis kiekviena Šalis nustato išankstinį ir veiksmingą informavimą ir visuomenės dalyvavimą prieš priimant sprendimus, susijusius su leidimų išdavimu dėl apgalvoto genetiškai modifikuotų organizmų išleidimo į aplinką ir pateikimo į rinką.

                     2.   Reikalavimai, kuriuos Šalys nustatė pagal šio straipsnio 1 dalies nuostatas, turėtų papildyti ir abipusiai remti jų nacionalinės biosaugos sistemos nuostatas, atitinkančias Kartachenos biosaugos protokolo tikslus.“.

            I a priedas
            Po I priedo įterpiamas šis naujas priedas:
            „I a priedas
            6 A Straipsnyje nurodytos sąlygos

                        1.

                        Kiekviena Šalis savo reguliavimo sistemoje nustato veiksmingo informavimo ir visuomenės dalyvavimo tvarką priimant sprendimus pagal 6 a straipsnio nuostatas ir nurodo priimtiną laikotarpį, kad visuomenė turėtų tinkamą galimybę pareikšti nuomonę dėl tokių siūlomų sprendimų.

                        2.

                        Savo reguliavimo sistemoje Šalis prireikus gali nustatyti išimtis šiame priede nustatytomis sąlygomis dėl visuomenės dalyvavimo procedūroms:

                                    a)

                                    Dėl genetiškai modifikuoto organizmo (GMO) apgalvoto išleidimo į aplinką kitu tikslu nei jo pateikimas į rinką, jei:

                                                i)

                                                toks išleidimas panašiomis biogeografinėmis sąlygomis jau buvo patvirtintas pagal suinteresuotos Šalies reguliavimo sistemą;
                                                ir

                                                ii)

                                                yra anksčiau įgyta pakankamai patirties išleidžiant atitinkamą GMO į panašias ekosistemas.

                                    b)

                                    Dėl GMO pateikimo į rinką, jeigu:

                                                i)

                                                jis jau buvo patvirtintas pagal suinteresuotos Šalies teisinio reguliavimo sistemą;
                                                arba

                                                ii)

                                                jis skirtas moksliniams tyrimams ar kultūrų kolekcijoms.

                        3.

                        Nepažeisdama taikomų teisės aktų dėl konfidencialumo, pagal 4 straipsnio nuostatas kiekviena Šalis tinkamai, laiku ir veiksmingai, laikydamasi savo nacionalinės biosaugos sistemos, pateikia visuomenei pranešimo, parengto siekiant gauti leidimą dėl apgalvoto GMO išleidimo į aplinką arba pateikimo į rinką jos teritorijoje, santrauką, taip pat vertinimo ataskaitą, jei ji yra.

                        4.

                        Toliau nurodomos informacijos Šalys jokiu atveju nelaiko konfidencialia:

                                    a)

                                    atitinkamo genetiškai modifikuoto (-ų) organizmo (-ų) bendro aprašo, pareiškėjo, pateikusio pareiškimą leidimui dėl apgalvoto išleidimo gauti, vardo, pavardės arba pavadinimo ir adreso, numatomo naudojimo ir prireikus – išleidimo vietos.

                                    b)

                                    atitinkamo genetiškai modifikuoto (-ų) organizmo (-ų) stebėsenos ir reagavimo į kritines situacijas būdų ir planų.

                                    c)

                                    rizikos aplinkai įvertinimo.

                        5.

                        Kiekviena Šalis užtikrina sprendimų priėmimo procedūrų skaidrumą ir suteikia visuomenei galimybę susipažinti su atitinkama procedūrine informacija. Ši informacija galėtų būti, pavyzdžiui:

                                    i)

                                    apie galimų sprendimų pobūdį;

                                    ii)

                                    apie valstybės instituciją, atsakingą už sprendimo priėmimą;

                                    iii)

                                    apie visuomenės dalyvavimo tvarką, nustatytą pagal 1 dalį;

                                    iv)

                                    nuoroda į valstybės instituciją, galinčią suteikti reikiamos informacijos;

                                    v)

                                    nuoroda į valstybės instituciją, kuriai galima pateikti pastabas, ir jų perdavimo terminai.

                        6.

                        Pagal nuostatas, priimtas remiantis 1 dalimi, visuomenė bet kuriuo tinkamu būdu gali pateikti bet kurias pastabas, informaciją, analizę ar nuomones, kurios jos manymu yra susijusios su siūlomu apgalvotu išleidimu, įskaitant pateikimą į rinką.

                        7.

                        Kiekviena Šalis siekia užtikrinti, kad priimant sprendimus dėl to, ar išduoti leidimą dėl GMO apgalvoto išleidimo į aplinką, įskaitant leidimą pateikti į rinką, būtų tinkamai atsižvelgta į visuomenės dalyvavimo, rengiamo pagal 1 dalį, rezultatus.

                        8.

                        Šalys užtikrina, kad valstybės institucijai priėmus sprendimą pagal šio priedo nuostatas, sprendimo tekstas būtų viešai prieinamas kartu nurodant priežastis ir argumentus, kuriais jis yra grindžiamas.“.


title: 1998 m. gruodžio 11 d. Komisijos sprendimas dėl Europos bendrijos, Europos anglių ir plieno bendrijos, Europos atominės energijos bendrijos ir Azerbaidžano Respublikos laikino susitarimo dėl prekybos ir su prekyba susijusių reikalų sudarymo Europos anglių ir plieno bendrijos ir Europos atominės energijos bendrijos vardu (pranešta dokumentu Nr. C(1998) 4008)tekstas svarbus EEE.

text:
Svarbus teisinis pranešimas

|

31999D0101

Oficialusis leidinys L 033 , 06/02/1999 p. 0020 - 0020

		Komisijos sprendimas1998 m. gruodžio 11 d.dėl Europos bendrijos, Europos anglių ir plieno bendrijos, Europos atominės energijos bendrijos ir Azerbaidžano Respublikos laikino susitarimo dėl prekybos ir su prekyba susijusių reikalų sudarymo Europos anglių ir plieno bendrijos ir Europos atominės energijos bendrijos vardu(pranešta dokumentu Nr. C(1998) 4008)(tekstas svarbus EEE)(1999/101/EAPB, Euratomas)EUROPOS BENDRIJŲ KOMISIJA,atsižvelgdama į Europos anglių ir plieno bendrijos steigimo sutartį, ypač į jos 95 straipsnio pirmąją dalį,atsižvelgdama į Europos atominės energijos bendrijos steigimo sutartį, ypač į jos 101 straipsnio antrąją dalį,kadangi, kol įsigalios 1996 m. balandžio 22 d. Liuksemburge pasirašytas Parterystės ir bendradarbiavimo susitarimas, yra būtina patvirtinti Laikinąjį susitarimą, pasirašytą Briuselyje 1997 m. spalio 8 d. tarp Europos bendrijos, Europos anglių ir plieno bendrijos, Europos atominės energijos bendrijos ir Azerbaidžano Respublikos dėl prekybos ir su prekyba susijusių reikalų;kadangi, siekiant įgyvendinti Bendrijos tikslus, nurodytus Europos anglių ir plieno bendrijos steigimo sutarties 2 ir 3 straipsniuose, ir kadangi Sutartyje nėra tokių nuostatų, kurios galėtų būti taikomos visiems šiuo sprendimu reglamentuojamiems klausimams, yra būtina sudaryti Laikinąjį susitarimą;pasikonsultavusi su Konsultaciniu komitetu ir gavusi Tarybos sutikimą ir pritarimą, pareikštus 1998 m. spalio 13 d.,NUSPRENDĖ:1 straipsnisEuropos anglių ir plieno bendrijos ir Europos atominės energijos bendrijos vardu patvirtinamas Laikinasis susitarimas tarp Europos bendrijos, Europos anglių ir plieno bendrijos, Europos atominės energijos bendrijos ir Azerbaidžano Respublikos dėl prekybos ir su prekyba susijusių reikalų, kartu su Protokolu bei deklaracijomis.Tekstai pridedami prie šio sprendimo [1].2 straipsnisKomisijos pirmininkas Europos anglių ir plieno bendrijos ir Europos atominės energijos bendrijos vardu pateikia Laikinojo susitarimo 32 straipsnyje nurodytą pranešimą.Priimta Briuselyje, 1998 m. gruodžio 11 d.Komisijos varduHans Van Den BroekKomisijos narys[1] OL L 285, 1998 10 22, p.2 et seq.--------------------------------------------------